CELEX: E2020J0017
Language: et
Date: 2021-11-10 00:00:00
Title: Kohtuotsus 10. november 2021 kohtuasjas E-17/20 Zvonimir Cogelja vs. tervishoiuamet (Embætti landlæknis) (Isikute ja teenuste vaba liikumine – Direktiiv 2005/36/EÜ – Kvalifikatsiooni tõendav dokument – Tõendava dokumendi väljaandmine – Pädev asutus) 2022/C 69/12

10.2.2022   
            
            
               ET
            
            
               Euroopa Liidu Teataja
            
            
               C 69/12
            
         
      KOHTUOTSUS
      10. november 2021
      kohtuasjas E-17/20
      Zvonimir Cogelja vs. tervishoiuamet (Embætti landlæknis)
      
         
            (Isikute ja teenuste vaba liikumine – Direktiiv 2005/36/EÜ – Kvalifikatsiooni tõendav dokument – Tõendava dokumendi väljaandmine – Pädev asutus)
         
      
      (2022/C 69/12)
      Kohtuasjas E-17/20, Zvonimir Cogelja vs. tervishoiuamet (Embætti landlæknis), on Reykjavíki ringkonnakohus (Héraðsdómur Reykjavíkur) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE seoses Euroopa Parlamendi ja nõukogu 7. septembri 2005. aasta direktiivi 2005/36/EÜ (kutsekvalifikatsioonide tunnustamise kohta) (kohandatud Euroopa Majanduspiirkonna lepinguga) tõlgendamisega, eelkõige seoses selle artikliga 25 koostoimes artikli 3 lõike 1 punktiga c, artikliga 21 ja artikliga 26. Kohus kooseisus esimees Páll Hreinsson ning kohtunikud Per Christiansen (ettekandja-kohtunik) ja Bernd Hammermann tegi 10. novembril 2021 otsuse, mille resolutiivosa on järgmine:
      Selleks et EMP riigi pädev asutus saaks kooskõlas Euroopa Parlamendi ja nõukogu 7. septembri 2005. aasta direktiivi 2005/36/EC (kutsekvalifikatsioonide tunnustamise kohta) artikliga 25 välja anda eriarsti kvalifikatsiooni tõendavat dokumenti, peab tal olema võimalik hinnata ja kinnitada, et kvalifikatsiooni tõendavate dokumentide väljastamise nõuded on täidetud. See on võimalik juhul, kui EMP riik pakub oma territooriumil sellist eriarstiõpet, mis vastab direktiivi 2005/36/EÜ kohastele miinimumnõuetele. Selle puudumisel peab pädeval asutusel olema süsteem, millega ta tagab direktiivi 2005/36/EÜ artiklis 25 sätestatud nõuetele vastavuse kontrollimise, näiteks on olemas õppekava või terviklikku haridus- või koolitusprogrammi kirjeldav samaväärne dokument. Vastasel juhul puudub pädeval asutusel õigus anda direktiivi 2005/36/EÜ alusel välja kvalifikatsiooni tõendavaid dokumente.